Vrystaatse premierswoning in vlamme(Foto: Skermskoot) ŉ Brand het Donderdagoggend in Vrystaat-huis, die Vrystaatse premierswoning in Bloemfontein, uitgebreek. Volgens Sello Dithebe, woordvoerder van Mxolisi Dukwana, die Vrystaatse premier, het die brand net na 10:00 uitgebreek. Met die brandweer se aankoms op die toneel het die vlamme al ver op dak van die huis versprei. Volgens Qondile Khedama, woordvoerder van die Mangaung-metro, het die brand vinnig versprei en daartoe gelei dat die eerste verdieping se dak heeltemal ineengestort het. Die polisie en brandweer kon die brand teen 12:00 in bedwang bring. Geen beserings is aangemeld nie. “Die oorsaak van die brand is in hierdie stadium nog nie bekend nie en word ondersoek,” het Dithebe gesê. Hoewel die huis die premier se amptelike woning is, bewoon Dukwana nog nie die huis nie. Hy het in Januarie vanjaar die leisels as premier by Sisi Ntombela oorgeneem. JUST IN: Firefighters have arrived at the Free State House, the official residence of Premier Mxolisi Dukwana, which is currently on fire. ???? pic.twitter.com/OoMRnUNOyH — MASTER- T ???????????????????? (@thabo_shingange) March 23, 2023